ટ્રાઈવેલી યુનિવર્સિટી કૌભાંડના વર્ષ પછી
અમેરિકાની એક વધુ યુનિવર્સિટી બોગસ વીઝા કૌભાંડમાં ફસાઈ
અહીં ભણતા સેંકડો ભારતીય વિદ્યાર્થીઓ મુશ્કેલીમાં મૂકાઈ શકે
(પીટીઆઈ) ન્યુયોર્ક,તા.૪
કેટલાક ભારતીય વિદ્યાર્થીઓને મુશ્કેલીમાં મૂકી દેનારા અમેરિકાના ટ્રાઈ વેલી યુનિવર્સિટી કૌભાંડના વર્ષ પછી નોંધપાત્ર ભારતીય વિદ્યાર્થીઓ ધરાવતી વધુ એક અમેરિકન યુનિવર્સિટીના સીઈઓ સામે વીઝા કૌભાંડનો આરોપ મૂકાયો છે.
અમેરિકાના કેલિફોર્નિયા રાજ્યમાં આવેલી હેર્ગુઅન યુનિવર્સિટી અને યુનિવર્સિટી ઓફ ઈસ્ટ - વેસ્ટ મેડીસીનના સીઈઓ જેરી વાન્ગ (૩૪) સામે સાન જોઝ જિલ્લા કોર્ટમાં વિઝા કૌભાંડમાં સંડોવણીનો આરોપ મૂકાયો છે. એમના પર અમેરિકામાં વિદેશી વિદ્યાર્થીઓનો પ્રવેશવા અને રહેવા માટે ખોટા સમવાયી દસ્તાવેજો ઉભા કરવાનો આરોપ છે.
ફેડરલ એજન્ટોએ કેલિફોર્નિયાસ્થિત હેર્ગુઅન યુનિવર્સિટી પર દરોડો કરીને ગુરૃવારે વાન્ગની ધરપકડ કરી હતી. જો વાન્ગ ગુન્હેગાર ઠરે તો એમને મહત્તમ ૮૫ વર્ષની સજા થઇ શકે. એમને ૧૦ લાખ ડોલર સુધીનો દંડ પણ થઇ શકે.
૧૦ પાનના આરોપનામામાં વાન્ગના માતા-પિતાનું નામ પણ ઝળક્યું છે. એમની સામે ઇ.સ. ૨૦૦૭ અને ૨૦૧૧ વચ્ચે બિનનિવાસી વિદ્યાર્થીઓ માટે જરૃરી ખોટા ટ્રાન્સફર પત્રો સુપરત કરવાના તેમજ અન્ય વીઝા દસ્તાવેજો ખોટા તૈયાર કરવાના આરોપ છે.
વાન્ગે હેર્ગુઅન યુનિવર્સિટીના વિદ્યાર્થીઓના ખોટા સ્ટુડન્ટ વિઝા રેકોર્ડ જાળવવા બદલ ટયુશન ફી અને અન્ય પૈસા મેળવ્યા છે.
આ ઘટનાથી હેર્ગુઅન યુનિવર્ટીના લગભગ ૪૫૦ વિદ્યાર્થીઓ મુશ્કેલીમાં મુકાઇ શકે. એમાના મોટાભાગના ભારતીયો છે. યુનિવર્સિટીની વેબસાઇટ પર મુકાયેલા સ્નાતક કક્ષાનો કોર્સ કરી રહેલા કેટલાક વિદ્યાર્થીઓની તસવીરમાં અડધા વિદ્યાર્થીઓ ભારતીય છે.
યુનિવર્સિટીએ જો કે એની વેબસાઇટમાં લખ્યું છે કે વાન્ગ સામેના આક્ષેપોથી હર્ગુઅનને અસર પહોંચી નથી. વાન્ગે હોદ્દા પરથી રાજીનામું આપ્યું છે. યુનિવર્સિટી ખુલ્લી છે. અને સામાન્યની જેમ એમાં વર્ગો લેવાય છે.
કોલેજમાં કોમ્પ્યુટર સાયન્સ અને બિઝનેસ ડિગ્રીના અભ્યાસક્રમ ચલાવાય છે. સરકારે એને ઇ.સ. ૨૦૦૮માં વિદેશી વિદ્યાર્થીઓને પ્રવેશ આપવાની મંજુરી આપી હતી.